Nukta msawazo (kwa Kiingereza: Langrange point, Langrangian point) ni nafasi maalumu inayopatikana pale ambako gimba kubwa linazungukwa na gimba dogo zaidi, kwa mfano Jua na sayari. Hapo zinatokea nafasi tano ambako kani ya graviti (uvutano) ya magimba yale mawili yanasawazika. Kanuni za hisabati kwa hali hii zilitambuliwa na mwanahisabati Mwitalia Joseph-Louis Lagrange. Nafasi au nukta hizo tano zinaitwa L1 hadi L5. Tatu (L1, L2, L3) ziko kwenye mstari unaopita kwenye magimba mawili, na mawili (L4,L5) yako kwenye njia ya obiti ya gimba dogo zaidi kwa umbali wa nyuzi 60° kila upande wa gimba dogo zaidi. Kwenye anga-nje nukta msawazo hutokea kwenye obiti za sayari na violwa vingine. Sayari inayozunguka Jua (au nyota nyingine) kwa kawaida hufyeka obiti yake kwa kukusanya magimba madogo yanayoanguka kwake kwa sababu ya graviti ya sayari. Lakini kwenye nukta msawazo graviti ya Jua na sayari zinabatilishana. Nukta msawazo hutumiwa kwa vyombo vya anga-nje vinavyotakiwa kuwa na nafasi thabiti angani. Nukta L1, L2 na L3 si thabiti sana katika mfumo wa Jua kwa sababu kuna athira ya sayari nyingine.